《秋日寄怀高十六章之 其一》
清代·蔡珽

萧萧竹树暮窗疏，镇日孤吟叹索居。满地落花人去后，一天寒雨雁来初。

冯生有铗家何在，苏子无田愿久虚。薄宦穷愁成底事，一回搔首一踌躇。

作者简介：蔡珽（？—1743）字若璞，号禹功，别号无动居士，又号松山季子，汉军正白旗人。康熙三十六年进士，历官翰林院掌院学士兼礼部侍郎，吏部、兵部尚书兼左都御史和正白旗汉军都统，署直隶总督。雍正初年曾赈直隶灾荒以印券给贫民，以工代赈，屡被参劾免官。雍正五年（1727）判斩监侯。乾隆八年卒。有《守素堂诗集》等。